JY LEES NOU Eksklusief: Eerste voorsmakie van gewilde Jay en Lianie se prettige nuwe musiekvideo
Kyk hier na die heel eerste voorsmakie van die gewilde duetpaartjie Lianie May en Jay du Plessis se prettige nuwe musiekvideo, Vir Liefde!
“Dit gaan oor ’n paartjie wie se liefde stagneer,” vertel Lianie. “Hul lewe het so gejaagd en besig geword dat hulle vergeet het waarom hulle lief is vir mekaar.”
Om hul verhouding te red, trek hulle terug na hul eerste huis en terwyl hulle bokse uitpak, herleef hulle herinneringe van hoe gelukkig hulle was.
“Hulle bevind hulle weer in die 1980’s en besef weer wat hulle vir liefde gedoen het: hoe hulle in die maanlig gestap het, by ’n treinspoor verloof geraak het, gedans, ge-date en gedisko het.”
Die video is van twaalfuur die middag tot sesuur die volgende oggend verfilm. “Ek het 07:00 die eerste keer in die bed geklim, maar ons het soveel pret gehad,” vertel Lianie.
“Ek het so lekker vir Jay gelag. Hy het in ’n stadium so snaaks gelyk met ’n kleurryke pruik, en ons het almal lekker gedans tussen ballonne en streamers.”
In een toneel sak Jay op sy knie neer en maak of hy Lianie met ’n ballon vra om met hom te trou. “Ek het ’n groot fobie vir ’n ballon wat bars,” sê Lianie. “Jay is ’n groot terggees en het die ballon hard genoeg gedruk om seker te maak dit bars. Ek het so groot geskrik; ons moes die toneel van voor af verfilm.”
In nog ’n toneel hou hulle hande vas en val hulle terug op ’n rusbank. Jay het weer van die geleentheid gebruik gemaak om Lianie se siel uit te trek en reg bo-op ’n ballon geval. “Ek het my weer boeglam geskrik toe dit bars.”
Hul musiekvideo is egter nie al waarna aanhangers kan uitsien nie. Vir Liefde, wat geskryf is deur Johan Vorster, is ook die titelsnit van hul nuwe album, wat nou beskikbaar is. In Mei word ’n video opgeneem vir hul enkelsnit Da Vat Hy.
Hoewel albei suksesvolle solo-loopbane het, het hul eerste duet-album, Bonnie en Clyde, se dubbelplatinum status gewys hul stemme werk saam. Vir Liefde is die sesde musiekvideo waar hulle kragte saamsnoer. Albei was ook te sien in die rolprent Platteland.
In September begin hulle ook verfilm aan ’n Sean Else-fliek waarin hulle ’n sangpaartjie speel wat saam die goeie en slegte van die musiekbedryf beleef.